Plan gemaak met brandstof vir vliegtuieDie Kaapstad Internasionale Lughawe. (Foto: Cape Town Airport/Twitter) Die lughawensmaatskappy van Suid-Afrika (Acsa) het die brandstofreserwes by die Kaapstad Internasionale Lughawe vergroot en sê hulle is vol vertroue dat vlugte volgens skedule sal kan voortgaan. Die skip met brandstofvoorraad vir dié lughawe het Maandag vasgemeer nadat dit vir langer as week weens slegte weer vertraag was. Die Amerikaanse lugredery United Airlines moes ook ŉ internasionale vlug kanselleer omdat daar nie genoeg brandstof beskikbaar was om sy vliegtuig weer in Kaapstad vol te maak nie. Dit sal egter nou ŉ rukkie neem voordat die brandstof dadelik na die raffinadery gepomp kan word en Acsa het lugrederye intussen versoek om die hoeveelheid brandstof wat hulle tap te verlaag. “Acsa is vandag [Maandag] in kennis gestel dat die vaartuig wat vliegtuigbrandstof vervoer [in die hawe] vasgemeer het. Sodra toetse suksesvol uitgevoer is, sal die brandstof in die raffinadery gepomp word,” het die lughawensmaatskappy Maandag in ŉ verklaring gesê. “Die bestuur van die Kaapstad Internasionale-lughawe het vroeër vandag met lugrederye in verbinding getree en versoek dat hulle minder brandstof aanvul, wat die lughawe in staat sal stel om tot 4,5 dae se brandstofreserwes te hê.” Acsa het ook die versekering gegee dat daar tans min vlugonderbrekings is, en dat slegs een lugredery tot dusver ŉ internasionale vlug moes kanselleer. “Ons wil reisigers, veral diegene wat internasionaal reis, versoek om ten minste vier uur voor hul vertrek te arriveer, aangesien dit sal help om hulle te akkommodeer [indien enige probleme opduik].”